Suriyada namoyishlar, o'lganlar bor
BMT Xavfsizlik Kengashida bugun Suriyaga kuzatuvchilar va tinchlikparvar qo’shinlar safarbar etish masalasi ovozga qo’yiladi.
Turkiya bilan chegarada Suriya harbiylari va isyonchilar to’qnashib, guvohlar qattiq otishmalar haqida so’zlamoqda. Britaniyada asoslangan Suriyada Inson huquqlarini kuzatish guruhi hukumat Turkiya bilan chegaradosh shimoli-g’arbiy qishloqqa tanklar joylagan, deydi. Mahalliy aholi ham hududda og’ir artilleriya harakat qilayotganini tasdiqlagan. BMT va Arab Ligasi elchisi Kofi Annan rejasiga muvofiq, Suriya hukumati va namoyishchilar payshanbadan boshlab qurol qo’llamasligi kerak. Prezident Bashar al-Assad qurolli kuchlari esa shahar va qishloqlarni tark etishi shart. Lekin isyonchilar o’t ochsa, sulhga qaramasdan kurashamiz, deydi Assad. Biroq Hamadan muxolifatchi Samir al-Husaynning "Amerika Ovozi"ga aytishicha, bugungi janjalni askarlar boshlagan. "Juma namozidan keyin tinch namoyishlar paytida odamlar hukumatga qarshi gaplar ayta boshlagani zahoti armiya o't ochdi", - deydi u. BMT Xavfsizlik Kengashida bugun Suriyada kuzatuvchilar va tinchlikparvar qo’shinlar safarbar etish masalasi ovozga qo’yiladi. Kofi Annan so’zlariga ko’ra, Suriya hukumati xalqaro kuzatuvchilarni mamlakatga kiritishga rozilik bergan. Annan fikricha, Assad ma’muriyati tinchlik rejasiga to’liq amal qilmayapti, lekin sulh harna kuchini saqlab qolayotgani muhim qadam. BMT hisob-kitobiga qaraganda, mamlakatda bir yildan beri tinmayotgan qo’zg’olon va armiya siquvi natijasida 9 mingdan oshiq odam o’lgan.